Az Apple is szóba került az Oscar-díj-átadón, és nem pozitív értelemben
A legjobb adaptált forgatókönyvnek járó Oscar-díjat kapta a vasárnap esti díjátadó ceremónián Jojo Nyuszi című alkotásáért az ismert amerikai színész és rendező Taika Waititi. Megragadta az alkalmat, hogy az Apple-nek is odaszúrjon.
Bár az Oscar-díj-átadón ritkán kerülnek szóba a technológia, ezúttal más volt a helyzet. „Az Apple-billentyűzetek szörnyűek, lehetetlen írni rajtuk, és ez arra késztet, hogy visszatérjek a PC-khez” – mondta el az újságíróknak a vasárnap esti gálán Taika Waititi, aki a Jojo Nyusziért kapta meg a legjobb adaptált forgatókönyvnek járó díjat. Arról is panaszkodott, hogy vállproblémája és ízületi problémái is vannak a rossz billentyűzet miatt – bár ezeket egyetlen gyártó nyakába varrni kissé erősnek tűnik –, és ideje, hogy javítsa meg az Apple ezeket a billentyűzeteket.

A neves amerikai színész szavait azonnal felkapta a net, azonban arról nem esik szó, hogy milyen Mac billentyűzetről beszél Waititi. Vajon már az új 16”-es MacBook Próval szerzett ilyen tapasztalatokat? Ezen a gépen ugyanis az Apple már visszatért a pillangómechanikás billentyűzetről az ollós kapcsolóbillentyűzetre, amelyik nagyrészt az iMac önálló mágikus billentyűzetén alapszik. A kipróbált kialakításnak köszönhetően ennek a billentyűzetnek sokkal megbízhatóbbnak kell lennie, mint a sokat szidott pillangóbillentyűzet. Ezek után várható, hogy az Apple is reagálni fog a színész szavaira.

A neves Apple-elemző, Ming-Chi Kuo szerint az Apple 2020-ban átállítja teljes notebook-sorozatát (beleértve az összes MacBook pro és MacBook Air modellt) az ollós billentyűzetmegoldásra, emellett továbbra is ingyenes megoldást kínál az érintett ügyfeleknek.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
Apple pillangóbillentyűzet MacBook ollós billentyűzet Taika Waititi Oscar-gála 2020